Beyonse va Jey-Zi 2015-yili ta’til uchun 30 million dollar sarfladi

Amerikalik er-xotin qo‘shiqchilar Beyonse va Jey-Zi 2015-yili ta’tilni maroqli o‘tkazish uchun 30,7 million dollar atrofida pul sarflagan. Bu haqda juftlikka yaqin manbaga tayanib, The Financial Express  ma’lum qildi.

Mol-mulki Forbes tomonidan 770 million dollardan ziyod baholanayotgan oila Florensiya va Parijda bo‘lishga, Gavayi hamda Tailandda dam olishga, Karib va O‘rtayer dengizini yaxtada kezishga ulgurgan.
Manba bergan ma’lumotlarga ko‘ra, juftlik bir-biridan alohida sayohat etishni ham kanda qilmaydi. Bunday safarlarning har biri oilaga taxminan 1,5 million dollarga tushadi, chunki Beyonse va Jey-Zi xususiy samolyotlar hamda eng qimmat mehmonxonalarni (bir kecha uchun 7 mingdan 20 ming dollargacha) ma’qul ko‘radi.
Eslatib o‘tamiz, Beyonse va Jey-Zi 2008-yilda turmush qurgan, ularning Blyu Ayvi ismli uch yashar qizchasi bor.